মির্জাপুরে শ্বশুরবাড়িতে যুবকের আত্মহত্যা
টাঙ্গাইলের মির্জাপুরে মনিরুল ইসলাম (৩০) নামে এক যুবক ফাঁস দিয়ে আত্মহত্যা করেছেন। মঙ্গলবার সকালে উপজেলা সদরের বংশাই রোডে শ্বশুর কয়েদ আলীর বাসার তৃতীয়তলার একটি কক্ষ থেকে তার লাশ উদ্ধার করা হয়।







নিহত মনিরুল ইসলাম যশোরের মনিরামপুর উপজেলার বাসুদেবপুর গ্রামের আনোয়ার গাজীর ছেলে। তার স্ত্রী আইভি আক্তার সরকারি সাদত কলেজের হিসাববিজ্ঞান বিভাগের প্রভাষক। তবে তার স্বামী মনিরুল বেকার ছিলেন। মনিরুল ও আইভির সংসারে পাঁচ বছরের ছেলে মুসা ও পাঁচ মাস বয়সী আরিশা নামে কন্যা রয়েছে।




পারিবারিক সূত্রে জানা গেছে, মনিরুল ইসলাম দীর্ঘদিন ধরে মির্জাপুরের বংশাই রোডে অবস্থিত শ্বশুর কয়েদ আলীর বাসার তৃতীয়তলায় স্ত্রী-সন্তান নিয়ে বসবাস করতেন।
জানা গেছে, মনিরুল ইসলাম সকালে ঘুম থেকে উঠে নিচে নামেন। সকাল ৯টার দিকে বাসায় ফিরলে স্ত্রী তাকে নাশতা খাওয়ার জন্য বলেন। এ সময় মনিরুল পরে খাবেন বলে হঠাৎ তার কক্ষের দরজা বন্ধ করে দেন। এ সময় স্ত্রী আইভি ও শাশুড়ি দরজা খোলার চেষ্টা করেন।
দরজা খুলতে না পেরে তারা চিৎকার করলে অন্য ভবনে কর্মরত শ্রমিকরা এসে স্টিলের দরজা ভেঙে ঘরের ভেতরে ঢুকে মনিরুলের ঝুলন্ত লাশ দেখতে পান। খবর পেয়ে পুলিশ লাশ উদ্ধার করে।
নিহতের স্ত্রী আইভি আক্তার জানান, মনিরুল উচ্চশিক্ষিত হওয়া সত্ত্বেও দীর্ঘদিন ধরে বেকার জীবন অতিবাহিত করছিলেন। এ নিয়ে তিনি মানসিকভাবে বিপর্যস্ত ছিলেন। রাতে তার মা ও বোনের সঙ্গে ফোনে কথা বলেছেন। সকালে মনিরুলের যশোর যাওয়ার কথা ছিল।
এ ব্যাপারে মির্জাপুর থানার ওসি একেএম মিজানুল হক বলেন, থানায় একটি অপমৃত্যু মামলা হয়েছে। ময়নাতদন্ত শেষে লাশ পরিবারের কাছে হস্তান্তর করা হবে। তদন্তসাপেক্ষে পরবর্তী পদক্ষেপ নেয়া হবে।

টাঙ্গাইলের মির্জাপুরে মনিরুল ইসলাম (৩০) নামে এক যুবক ফাঁস দিয়ে আত্মহত্যা করেছেন। মঙ্গলবার সকালে উপজেলা সদরের বংশাই রোডে শ্বশুর কয়েদ আলীর বাসার তৃতীয়তলার একটি কক্ষ থেকে তার লাশ উদ্ধার করা হয়।